BG Официален вестник на Европейския съюз C 63/10

Известие относно антидъмпинговите мерки, наложени върху вноса на дъски за гладене с произход от Китайската народна република, и за частично възобновяване на антидъмпинговото разследване относно вноса на дъски за гладене с произход, inter alia, от Китайската народна република

2012/C 63/07

С решението си от 8 ноември 2011 г. по дело T-274/07 Общият съд на Европейския съюз отмени Регламент (ЕО) № 452/2007 на Съвета от 23 април 2007 г. за налагане на окончателно антидъмпингово мито и окончателно събиране на временното мито, наложено върху вноса на дъски за гладене с произход от Китайската народна република и Украйна (1) („регламентът за налагане на окончателно антидъмпингово мито“ или „оспорваният регламент“), доколкото той се отнася до вноса в Европейския съюз на дъски за гладене, произведени от дружеството Zhejiang Harmonic Hardware Products Co. Ltd. („Harmonic“ или „засегнатото дружество“).

Вследствие на решението от 8 ноември 2011 г. вносът в Европейския съюз на дъски за гладене, произведени от „Harmonic“, вече не подлежи на антидъмпинговите мерки, наложени с Регламент (ЕО) № 452/2007.

1. Информация за митническите органи

Вследствие на гореизложеното платените в съответствие с Регламент (ЕО) № 452/2007 окончателни антидъмпингови мита върху вноса в Европейския съюз на дъски за гладене, понастоящем класирани в кодове по КН ex 3924 90 00, ex 4421 90 98, ex 7323 93 00, ex 7323 99 00, ex 8516 79 70 и ex 8516 90 00 (кодове по ТАРИК 3924900010, 4421909810, 7323930010, 7323990010, 8516797010 и 8516900051) и с произход от Китайската народна република, произведени от засегнатото дружество (допълнителен код по ТАРИК A786), както и окончателно събраните в съответствие с член 2 от Регламент (ЕО) № 452/2007 временни мита, следва да бъдат възстановени или опростени. Исканията за възстановяване или опрощаване трябва да бъдат отправени до националните митнически органи в съответствие с приложимото митническо законодателство.

Освен това вносът в Европейския съюз на дъски за гладене, произведени от „Harmonic“, вече не подлежи на антидъмпинговите мерки, наложени с Регламент (ЕО) № 452/2007.

2. Частично възобновяване на антидъмпинговото разследване

С решението си от 8 ноември 2011 г. Общият съд на Европейския съюз отмени членове 1 и 2 от Регламент (ЕО) № 452/2007, доколкото те налагат окончателно антидъмпингово мито и окончателно събиране на временното мито върху дъските за гладене, произведени от „Harmonic“. Общият съд установи, че неспазването на срока, предвиден в член 20, параграф 5 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (2) („основният регламент“), е било от такова естество, че да засегне правото на защита на „Harmonic“ и че Комисията е нарушила също така член 8 от основния регламент, с който на „Harmonic“ се предоставя правото да предлага гаранции до изтичането на посочения срок.

Според съдебната практика (3) в случай на процедура, включваща няколко административни фази, отмяната на една от тях не води до отмяна на цялата процедура. Антидъмпинговата процедура е пример за такава процедура, включваща няколко фази. Вследствие на това отмяната на части от регламента за налагане на окончателно антидъмпингово мито не води до отмяна на цялата процедура, предшествала приемането на въпросния регламент. От друга страна, съгласно член 266 от Договора за функционирането на Европейския съюз институциите на Европейския съюз са длъжни да изпълнят решението на Общия съд на Европейския съюз от 8 ноември 2011 г. В съответствие с това при изпълнението на решението институциите на Съюза имат възможността да коригират онези аспекти на оспорвания регламент, които са довели до отмяната му, като същевременно оставят без изменение неоспорените части, които не са засегнати от решението (4). Трябва да се отбележи, че всички останали заключения, направени в оспорвания регламент, които не са били оспорени в предвидения за това срок и поради това не са били взети под внимание от съдебните институции и не са довели до отмяната на оспорвания регламент, остават валидни.

Поради това Комисията реши да възобнови антидъмпинговото разследване относно вноса на дъски за гладене с произход, inter alia, от Китайската народна република, започнато в съответствие с основния регламент. Възобновяването е ограничено по обхват до изпълнението на горепосоченото решение по отношение на „Harmonic“.

3. Процедура

След като установи, след консултация с Консултативния комитет, че е обосновано частично възобновяване на антидъмпинговото разследване, с настоящото Комисията възобновява частично антидъмпинговото разследване относно вноса на дъски за гладене с произход, inter alia, от Китайската народна република, започнато, в съответствие с член 5 от основния регламент, с известие, публикувано в Официален вестник на Европейския съюз (5).

Възобновяването е ограничено по обхват до изпълнението на горепосоченото решение по отношение на „Harmonic“.

С настоящото към всички заинтересовани страни се отправя покана да обявят становищата си, да предоставят информация, както и доказателства в нейна подкрепа. Тази информация и доказателствата в нейна подкрепа трябва да бъдат получени в Комисията в срока, посочен в точка 4, буква а).

Наред с това Комисията може да изслуша заинтересованите страни, при условие че те отправят искане, от което е видно, че са налице специални основания да бъдат изслушани. Искането трябва да бъде отправено в рамките на срока, посочен в точка 4, буква б).

4. Срокове

a) За страните — да заявят своя интерес и да предоставят информация

За да може представените от тях забележки да бъдат взети предвид при разследването, всички заинтересовани страни трябва да заявят своя интерес, като се свържат с Комисията, да изложат становищата си и да предоставят информация в срок от 20 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това дали страната е заявила своя интерес в рамките на горепосочения срок.

б) Изслушвания

Всички заинтересовани страни могат също така да поискат да бъдат изслушани от Комисията в същия 20-дневен срок.

5. Писмени изявления и кореспонденция

Всички изявления и искания, направени от заинтересованите страни, трябва да бъдат в писмен вид (не в електронен формат, освен ако не е посочено друго) и трябва да съдържат наименование, адрес, електронен адрес, номер на телефон и факс на заинтересованата страна. Всички писмени изявления, в това число информацията, която се изисква в настоящото известие, и кореспонденцията, които заинтересованите страни предоставят на поверителна основа, се обозначават с „Limited“ (6) и в съответствие с член 19, параграф 2 от основния регламент се придружават от неповерителна версия, обозначена с „For inspection by interested parties“.

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505

6. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация не се взема предвид и в съответствие с член 18 от основния регламент могат да се използват наличните факти. Ако заинтересована страна не оказва съдействие или оказва само частично съдействие и се използват наличните факти, резултатът за такава страна може да бъде по-малко благоприятен, отколкото ако бе съдействала.

7. Обработка на лични данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (7).

8. Служител по изслушванията

Следва да се отбележи също така, че ако заинтересованите страни смятат, че срещат трудности при упражняването на правото си на защита, те могат да поискат намеса от страна на служителя по изслушванията на Генерална дирекция „Търговия“. Той действа като посредник между заинтересованите страни и службите на Комисията и когато е необходимо, служи като медиатор по процедурни въпроси, засягащи защитата на техните интереси в настоящата процедура, по-специално що се отнася до аспекти, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“ (http://ec.europa.eu/trade/tackling-unfair-trade/hearing-officer/index_en.htm).

(1) ОВ L 109, 26.4.2007 г., стр. 12.

(2) ОВ L 343, 22.12.2009 г., стр. 51.

(3) Дело T-2/95 Industrie des poudres sphériques (IPS)/Съвет, Сборник на съдебната практика 1998 г., стр. II-3939.

(4) Дело C-458/98 Industrie des poudres sphériques (IPS)/Съвет, Сборник на съдебната практика 2000 г., стр. I-08147.

(5) ОВ С 29, 4.2.2006 г., стр. 2.

(6) Това означава, че документът е само за вътрешно ползване. Той е защитен в съответствие с член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ в съответствие с член 19 от основния регламент и член 6 от Споразумението на СТО за прилагане на член 6 от Общото споразумение за митата и търговията от 1994 г. (Антидъмпингово споразумение).

(7) ОВ L 8, 12.1.2001 г., стр. 1.